## I. Dodatak Kolektivnog ugovora za Hrvatske autoceste održavanje i naplata cestarine d.o.o.

### NN 85/2014 (16.7.2014.), I. Dodatak Kolektivnog ugovora za Hrvatske autoceste održavanje i naplata cestarine d.o.o.

KOLEKTIVNI UGOVORI

1720

Na temelju članka 255. Zakona o radu (»Narodne novine« broj 149/09, 61/11, 82/12, 73/13), daljnjem tekstu: Zakon) i članka 7. Zakona o kriterijima za sudjelovanje u tripartitnim tijelima i reprezentativnosti za kolektivno pregovaranje (»Narodne novine« broj 82/12, 88/12) HRVATSKE AUTOCESTE ODRŽAVANJE I NAPLATA CESTARINE d.o.o., Zagreb, Koturaška cesta 43, (u daljnjem tekstu: Poslodavac), s jedne strane i Nezavisni cestarski sindikat, Zagreb, Širolina 4, i Sindikat radnika hrvatskih cesta i autocesta, Zagreb, Širolina 4, s druge strane (u daljnjem tekstu: Sindikati) zaključili su u Zagrebu 23. svibnja 2014. godine

I. DODATAK KOLEKTIVNOG UGOVORA

Članak 1.

Ovim I. dodatkom Kolektivnog ugovora mijenjaju se i dopunjuju odredbe Kolektivnog ugovora broj: 5221-101-377/14 od 23. svibnja 2014. godine (dalje u tekstu: Kolektivni ugovor).

Članak 2.

Ugovorne strane suglasno utvrđuju da će se izmjene i dopune odredaba iz Kolektivnog ugovora, utvrđene ovim I. dodatkom Kolektivnog ugovora primjenjivati na određeno vrijeme, najduže do 31. prosinca 2014. godine, odnosno do davanja autocesta u koncesiju.

U poglavlju VIII. »Plaće«

Članak 3.

(1) Ugovorne strane suglasno utvrđuju da se za vrijeme važenja ovog I. dodatka Kolektivnog ugovora smanjuje osnovica utvrđena u članku 62. Kolektivnog ugovora za 1%.

(2) Slijedom navedenog, u članku 62. mijenjaju se stavci 3. i 4. te glase:

»(3) Osnovica za plaću na dan stupanja na snagu ovog Ugovora utvrđuje se u iznosu od 3.086,89 kuna.

(4) Mjesečna plaća radnika utvrđuje se prema stvarnom mjesečnom fondu sati tako da se pomnoži osnovica od 3.086,89 kuna s pripadajućim koeficijentom (ugovoreni koeficijent plaće svakog radnika) uvećan za dodatak s osnove minulog rada iz članka 68. ovog Ugovora, te pridodaju uvećanja plaće iz članka 69. ovog Ugovora.«

U poglaviju IX. »Ostala materijalna prava radnika«

Članak 4.

(1) Ugovorne strane suglasno utvrđuju da se za vrijeme važenja ovog I. dodatka Kolektivnog ugovora neće primjenjivati odredba članka 75. Kolektivnog ugovora, već će radnik materijalna prava ostvariti temeljem članka 5. ovog I. dodatka Kolektivnog ugovora.

(2) Materijalna prava radnika utvrđena člankom 75. Kolektivnog ugovora koja se odnose na isplatu regresa, božićnice i uskrsnice zamrzavaju se do 31. prosinca 2014. godine. Tri mjeseca prije isteka roka od 31. prosinca 2014. godine ugovorne strane Kolektivnog ugovora su dužne pristupiti kolektivnom pregovaranju o uređenju i isplati materijalnih prava iz članka 75. Kolektivnog ugovora za razdoblje od 1. siječnja 2015. godine.

Članak 5.

(1) Poslodavac će svakom radniku, u razdoblju od 1. svibnja 2014. do prestanka važenja ovog I. dodatka Kolektivnog ugovora, uplatiti u III. Mirovinski stup 200,00 kuna mjesečno.

(2) Tri mjeseca prije isteka roka od 31. prosinca 2014. godine ugovorne strane Kolektivnog ugovora su dužne pristupiti kolektivnom pregovaranju o uređenju uplata u III. Mirovinski stup za razdoblje od 1. siječnja 2015. godine.

(3) Radniku će se za blagdan Svetog Nikole u 2014. godini isplatiti dar za svako dijete do 15 godina starosti u iznosu od 600,00 kuna neto.

(4) Pravo iz stavka 2. ovog članka imaju radnici samo za djecu koja su upisana u poreznu karticu radnika kao uzdržavani članovi uže obitelji.

(5) Ako su oba roditelja radnici Hrvatskih autocesta održavanje i naplata cestarine d.o.o., dar za dijete isplatit će se onom radniku kod kojeg je dijete upisano u poreznu karticu kao uzdržavani član obitelji, a ako je dijete upisano u poreznu karticu oba roditelja, dar za dijete isplatit će se onom radniku koji ostvaruje olakšicu u većem postotku. Ako je olakšica u poreznoj kartici navedena u istom postotku, tada će se isplata izvršiti na temelju pisane izjave radnika o tome koji radnik će ostvariti pravo iz stavka 4. ovog članka.

Članak 6.

Za vrijeme važenja ovog I. dodatka Kolektivnog ugovora mijenja se u članku 82. stavak 1. te glasi:

»(1) Kada Poslodavac uputi radnika na službeno putovanje u zemlji, pripada mu dnevnica u visini 150,00 kuna i naknada prijevoznih troškova i troškova noćenja u visini stvarnih troškova, uz ishođenje R1 računa, na način kako je to regulirano posebnim propisima u trenutku svake pojedine isplate. Dnevnice su jednake za sve radnike Poslodavca.«

Članak 7.

Za vrijeme važenja ovog I. dodatka Kolektivnog ugovora mijenja se u članku 83. stavak 4. te glasi:

»(5) Terenski dodatak isplaćuje se u visini 150,00 kuna dnevno.«

Članak 8.

Ugovorne strane sporazumno utvrđuju da se sva prava radnika iz Kolektivnog ugovora zamrznuta ovim I. dodatkom Kolektivnog ugovora, protekom roka zamrzavanja neće primjenjivati retroaktivno.

Članak 9.

Ugovorne strane suglasno utvrđuju da će Poslodavac svakom radniku na kojeg se je primjenjivao Kolektivni ugovor Hrvatskih autocesta d.o.o., urbroj: 45212-100-159/11 od 11. 3. 2011. za prva četiri mjeseca (siječanj, veljaču, ožujak i travanj) 2014. godine uplatiti u III. Mirovinski stup ukupno 1.200,00 kuna (300,00 kuna mjesečno).

Članak 10.

Ovaj I. dodatak Kolektivnog ugovora stupa na snagu danom potpisa i primjenjuje se najduže do 31. prosinca 2014. godine, odnosno do davanja autocesta u koncesiju.

Članak 11.

Ovaj I. dodatak Kolektivnog ugovora sastavljen je u deset (10) istovjetnih primjeraka, od kojih Poslodavac zadržava tri (3) primjerka, svaki od Sindikata zadržava dva (2) primjerka, dva (2) primjerka dostavljaju se Ministarstvu rada i mirovinskog sustava, Upravi za rad i tržište rada te jedan (1) primjerak »Narodnim novinama«, službenom listu Republike Hrvatske.

Urbroj: 5221-101-378/14.

Zagreb, 23. svibnja 2014.

|  |  |
| --- | --- |
| Za Hrvatske autoceste održavanje i naplata cestarine d.o.o.  Predsjednik Uprave,  Goran Grbac, dipl. oec., v. r. | Za Sindikate:  Nezavisni cestarski sindikat,  Mijat Stanić, predsjednik, v. r.  Nezavisni cestarski sindikat,  Podružnica Hrvatske autoceste  Anđelko Kasunić, predsjednik, v. r.  Sindikat radnika hrvatskih cesta i autocesta,  Mladen Latinac, predsjednik, v. r. |

Izmjene i dopune, NN 85/2014-1720
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)